Veertien stropers in sewe dae in Krugerwildtuin aangekeerArgieffoto: SANParke Altesaam 14 vermeende renosterstropers is oor die afgelope sewe dae in die Krugerwildtuin in hegtenis geneem. Reynold , woordvoerder van SANParke, het gesê die inhegtenisnemings volg ná ŉ gesamentlike poging deur SANParke, die weermag en polisie. “Die verdagtes is in afsonderlike voorvalle in verskillende dele van die wildtuin in hegtenis geneem. Al die inhegtenisnemings hou verband met renosterstropery aangesien almal ammunisie in hul besit gehad het,” het Thakhuli gesê. Hy het gesê daar is beslag gelê op vyf hoëkaliber-jaggewere en ander toerusting wat gebruik word om renosters mee te onthoring. Die sukses word onder meer toegeskryf aan die Krugerwildtuin se voortdurende teenstroperypogings, toegewyde en ervare wildbewaarders, nuwe tegnologie en ŉ spoorsnyer-honde-eenheid. Die honde-eenheid kon daarin slaag om altesaam 90% van die stropers op te spoor wat oor die afgelope 10 maande in die wildtuin in hegtenis geneem is. “Hierdie stropers, wat bereid is om hul morele waardes vir blitsgeld te verruil, sal nou vir ŉ beduidende tydperk agter tralies sit. Hulle laat hul gesinne nou sonder ŉ broodwinner en in armoede. Misdaad betaal nie,” het Thakhuli gewaarsku.